JEGYZŐKÖNYV
Készült 2017-09-25-én a Sóskúti Víziközmű-társulat Küldöttgyűlésén, 2038 Sóskút Szabadságtér 1. sz. alatt

Jelen vannak: az Intéző- és Ellenőrző Bizottság tagjai, küldöttek az alábbiak szerint (jelenléti ív mellékelve): 

INTÉZŐ BIZOTTSÁG:
Jónás József az Intéző Bizottság elnöke, Kuzselné Schóber Ágnes, König Ferenc


ELLENŐRZŐ BIZOTTSÁG:
 Kalmárné Farkas Magdolna, Mészáros József
KÜLDÖTT TAGOK:
Ábel Julianna, Mátrai Miklós, Papp Istvánné, Városi Jánosné
Napirendi pontok:

1. Pénzeszköz átadása az Önkormányzat részére

2. Egyebek
Jónás József, az Intéző Bizottság elnöke köszönti a megjelenteket, megállapítja, hogy a küldöttgyűlés határozatképes. Megnyitja a gyűlést, felkéri Kuzselné Schóber Ágnest a jegyzőkönyv hitelesítésére. Ismerteti a Küldöttgyűlés napirendi pontjait, és szavazásra teszi fel azokat.
A Küldöttgyűlés a javasolt napirendi pontokat elfogadta, 9 igen szavazattal, egyhangúan megszavazta.

Jónás József: Rátér az első napirendi pontra. Röviden ismerteti, hogy a szennyvízcsatornát üzemeltető ÉTV Kft. levélben kereste meg a Polgármester urat, mely levél tartalma szerint az üzemeltetés során több olyan probléma is felmerült, amely nem karbantartási, vagy garanciális hibajavítási kérdés, hanem az üzemeltetés során szerzett tapasztalatok alapján megfogalmazott továbbfejlesztési, vagy éppen már pótlási igény így 2 év üzemeltetés után. Ilyen például  a Fő u. - Kőszikla u. kereszteződésében lévő nagy átemelő folyamatos meghibásodása. Ez miatt előfordult már, hogy a visszaduzzadó szennyvíz elöntötte a környéket. A szivattyúk működését folyamatosan ellehetetleníti, hogy az újságban megjelentetett felhívások ellenére nagyon sok olyan anyag kerül a rendszerbe (pl. különböző törlőkendők, rongyok), amelyek a szivattyúk tengelyére, lapátjára tekeredve megbénítják azokat és az átemelőbe érkező szennyvíz továbbítása elakad. Sajnos már elöntés is volt a környezetében nem egyszer.
Ennek a problémának a megoldására az átemelő egy nagyteljesítményű vágókéses aprító szivattyút kell beépíteni. Előző feladatra, valamint egyéb pótlási feladatokra az ÉTV Kft. kérelmezte az Önkormányzattól, hogy különítsen el 10 millió Ft körüli összeget, mivel a megépült szennyvízközmű-rendszer felújítási, pótlási és fejlesztési igényeinek megvalósítását az önkormányzatnak kell biztosítani.  A legtöbb településen a korábbi években meghatározott hatósági díjba részben be lett építve a felújítást, pótlást, fejlesztést szolgáló un. használati díj, amit az üzemeltető fizet a vezeték tulajdonosának (Önkormányzatnak), és amit a tulajdonos köteles a felújításokra, pótlásokra, fejlesztésekre fordítani. A sóskúti rendszer átadását követően a már megváltozott jogszabályi környezetben meghatározott hatósági csatornadíj nem tartalmaz (nem tartalmazhatott) az ÉTV Kft. által az Önkormányzat részére fizetendő használati díjat. Ennek meghatározása a Magyar Energetikai és Közmű-szabályozási Hivatal feladata lenne, de ez még nem lett meghatározva, ami végsősoron a lakosság szempontjából jónak tűnik, mert annyival alacsonyabb a csatornadíj. Ezzel szemben így nem képződik a szükséges összeg a fentebb említett feladatokra, amit úgy lehet áthidalni, hogy az Önkormányzatnak kell egyéb forrásokat keresni erre.  
König Ferenc: A felújításokhoz, pótlásokhoz, fejlesztésekhez szükséges pénzt az önkormányzatnak saját bevételeiből kellene elkülönítenie. Azonban ezekből a bevételeiből 2012-2016 között nagyon sok pénzt előlegezett meg a szennyvízberuházás határidőben történő befejezése érdekében. Tette ezt azért is, hogy a társulati tagok hozzájárulásának összegét a lakástakarék-pénztári szerződések lejártáig ne bankhitel felvételével kelljen helyettesíteni. A beruházás utómunkálatai még nem zárultak le, mert még az állami utak burkolatának az engedély kiadásának feltételeként előírt félpályás helyreállítása hátra van. Így a végleges és pontos elszámolásra még nincs módunk. Az azonban az eddigi bevételek és kiadások egyenlegéből megalapozottan állítható, hogy jóval több, mint 120 millió  forint az az összeg amit az Önkormányzat eddig megelőlegezett.  Az önkormányzat nevében ezért azt kérem, hogy amennyiben a társulat rendelkezik szabad pénzeszközzel, akkor a lehetséges legnagyobb összeget, de legalább 10.000.000 Ft-ot utaljon át az önkormányzat részére. Ezt az összeget az Önkormányzat a Vízügyi Építési Alap (VÉA) alszámlájára teszi olyan megkötéssel, hogy ezt csak a megépült szennyvízcsatornához kapcsolható felújítások, pótlások, fejlesztések finanszírozására fordíthat az üzemeltető és elszámolása az ÉTV Kft. részéről a Kft. taggyűlése által meghatározott Egységes Eljárásrend szerint  történhet. Az említett fejlesztések költségeire és az átutalást követően az Önkormányzat tájékoztatja az ÉTV Kft.-t, hogy a megkezdheti a szükséges feladatok elvégzését azok előzetes bejelentése mellett.
Jónás József: Az elhangzottakat figyelembe véve, javaslom, hogy hozzunk egy határozatot 10.000.000,- forint átutalásáról az Önkormányzat VÉA alszámlájára, amely összeg csak a jelenlegi szennyvízhálózat szükséges felújításaira, pótlásaira, fejlesztéseire használható fel, azaz minden, ami nem karbantartás.

Jónás József: Felteszi a kérdést, hogy van-e hozzászólás?

Mészáros József: Mi történik azzal a szivattyúval, ami egyébként működőképes, csak az adott helyen nem bírja el a terhelést, annak mi lesz a sorsa?

König Ferenc: Tartalék szivattyúként kerül majd felhasználásra, amikor egy másik meghibásodik, a hálózat egy másik pontján.

Mészáros József: Amennyiben jól értelmezem, akkor a továbbiakban az Önkormányzat részéről szükség lesz létrehozni egy elkülönített pénzügyi alapot, amelyből a csatornarendszerrel kapcsolatos jövőbeli fejlesztésekkel, esetleges meghibásodásokkal kapcsolatos költségeket tudjuk majd finanszírozni. Látva hogy az egyes szivattyúk elhasználódási ideje 3-4 esztendő és a településen több nagyteljesítményű szivattyú került elhelyezésre, melynek az esetleges meghibásodása jelentős terhet ró majd az elkövetkező években az Önkormányzatra.

Jónás József: Igen, valószínű a későbbiekben is szükség lesz a felsorolt feladatokra pénzügyi alap, évente célszerű felülvizsgálni a VÉA alszámla állását és szükség esetén a költségvetésből elkülöníteni arra pénzeszközöket. 

Mészáros József: A Társulat számláján lévő 31.000.000,- Forint tartalmaz Fundamenta vagy OTP Ltp. visszautalásokat is, vagy csak a megtakarított és működési költségre fordítható összegekből tevődik össze?

Kulcsár Márta: Ez a lekötött betét az egyösszegű befizetéseket és 7.2 millió forintnyi Fundamenta és OTP Ltp. visszautalásokból tevődik össze, a működési költségre fordítható összegek már átutalásra kerültek az Önkormányzat számlájára 2016-ban. Fundamenta kötelezettséget viszont nem tartalmaz, ezek az összegek nem kerültek lekötésre.
Jónás József: Más hozzászólás nem volt, szavazásra teszi fel, 10.000.000,- forint átutalását az Önkormányzat számlájára:
A Küldöttgyűlés 9 Igen szavazattal egyhangúan elfogadta az alábbi határozatot:  

4/2017. sz. határozat:  

„A Küldöttgyűlés megszavazza 10.000.000,- forint átutalását, a társulat számláján rendelkezésre álló pénzeszközeiből az Önkormányzat számlájára, ami elkülönítésre kerül a vízügyi (szennyvízcsatorna) építési alapba (VÉA), és csak a jelenlegi szennyvízhálózat felújításaira, pótlásaira, fejlesztéseire használható fel. Erről a társulat és az Önkormányzat Megállapodást köt, amelyet a Társulat részéről az elnök aláírhat. A felhasználást az Önkormányzat kontrollálja az üzemeltető ÉTV Kft. bejelentései és elszámolásai alapján, amely elszámolások a Kft. taggyűlésének Egységes Eljárásrendje szerint történik az Önkormányzat felé.” 
Ábel Julianna: Lehet e tudni arról, hogy a mai napig hányan csatlakoztak rá a hálózatra és történt-e már talajterhelési díj kiszabása azon ingatlantulajdonosoknál, akik még nem kötöttek rá a rendszerre?

Jónás József: Eddig közel 90 %-os a rákötés, folyamatban van az üzemeltető ÉTV Kft.-vel az adatok összevetése, listát készítenek azokról az ingatlanokról amelyek a nyilvántartásaik szerint vízdíjat fizetnek, de csatornára való rákötést még nem jeleztek. A nem csatlakozott ingatlanok listája rövidesen átadásra kerül az Önkormányzat részére, hogy lépéseket tegyen a talajterhelési díj kivetésével kapcsolatban.

König Ferenc: Folyamatos a rákötés az egyes ingatlanok esetében, az elmúlt héten is 7 engedély került kiadásra az érintettek részére.
Mészáros József: A Társulat működésével kapcsolatban lenne két kérdésem, mikor várható a felszámolása, megszüntetése egyrészt, másrészt közeledvén a Fundamenta megtakarítások lejáratához, megkezdődött a pénzeszközök Víziközmű Társulathoz történő visszautalása, melyet illetően felmerült bennem a kérdés, hogy nincs-e összeférhetetlenség az én esetemben, a kétféle tisztség betöltését illetően? Egyik oldalon ellenőrzöm a beérkező pénzeszközöket, melyet a későbbiek során, átadunk az Önkormányzat részére, a másik oldalon, viszont képviselőként döntök ezen pénzeszközök felhasználásáról.
Jónás József: Egyelőre megvárjuk, hogy a lakástakarék pénztári befizetések nagy része visszautalásra kerüljön, az Önkormányzatnál pedig eldöntik, hogyan folytatják a továbbiakban, amennyiben a Társulat megszűnik, a fennmaradó szerződéseket át kell vállalniuk.  Szerintem nincs összeférhetetlenség a két tisztség között.
König Ferenc: Nincs összeférhetetlenség abban, hogy egyidejűleg vagy önkormányzati képviselő és a Társulat Ellenőrző bizottságának elnöke. A Társulat sorsáról még nem tudunk dönteni, abban gondolkodunk, hogy a jövőben további beruházásoknál szükségünk lehet rá, például csatorna hálózat bővítésénél azokon a részeken ahol az első ütemben ez nem történt meg vagy az ivóvíz hálózatának bővítésénél.
Kulcsár Márta: A társulati tagok jelentős része (közel 200 befizetésről beszélünk, összegben kifejezve pedig körülbelül 1,8 millió forint), túlfizetésbe kerültek, ezeket a következő hetekben visszautaljuk, illetve a készpénzes befizetőknek lehetőségük lesz két időpont közül választani, amikor pénztári bizonylat ellenében átvehetik a túlfizetésüket készpénzben. 
Jónás József: Amennyiben egyetértetek, hozzunk egy határozatot a túlfizetések visszautalására vagy készpénzes visszafizetésére:  

A Küldöttgyűlés 9 Igen szavazattal egyhangúan elfogadta az alábbi határozatot:  

5/2017. sz. határozat:  

„Azon társulati tagok esetében, akik túlfizetésbe kerültek, figyelembe véve az általuk választott fizetési módozat szerinti érdekeltségi hozzájárulás összegét, a túlfizetett összeg visszautalásra kerül, arra a bankszámlára amelyről az utolsó utalás történt, készpénzfizetőknél pedig előzetes egyeztetést követően, készpénzes kifizetéssel, pénztári bizonylat ellenében teljesítjük a visszafizetést.”
Jónás József: A mai gyűlés napirendi pontjait megtárgyaltuk, megszavaztuk, amennyiben más kérdés nincs köszönöm, hogy megjelentek, a mai ülést berekesztem. 
-kmf-
Jónás József

Intéző Bizottság Elnöke
A jegyzőkönyvet hitelesítette: Kuzselné Schóber Ágnes

